یوتام کٲمل صٲبنہ شٲعری ہُند تعلق چھُ ، سَہ روز وُہمہ صدی ہٕندِس شییمِس تہٕ سٔتۍ مِس دٔہلس دوران کُلہُم کٲشرِس شعری منظر نامَس پٮ۪ٹھ حٲوی۔ واریاہ لیکھن وٲلۍ گٔیہ یوٗت متٲثر بلکہ مرعوٗب زِ تہندِس طرزِ بیانس پتہٕ پتہٕ پکُن زونکھ یہ دٔپۍ زِ تہ سعادت ۔تنقید نگارو دیُت أہندِس کلامَس دَل۔ کٲمل صٲبن لیچھِ نظمہٕ تہ تہٕ غزلہٕ تہ۔ اماپوز پرٮ۪تھ کٲنسہ دِژ أہندِس غزلس کہہ ؤٹ۔ کانہہ تنقید نگارا چھُنہٕ یمٔۍ نہٕ أہندِس غزلس منز لہجُک نوٮ۪ر تہٕ رٮ۪وایتٕچ بغاوت ژینۍ تہٕ ہٲوِتھ دِژ۔ محمد یوسف ٹینگ چھِ گۅڈنِکۍنقاد ، یِمو کٲمل صٲبنہ لہجُک نوٮ۪ر بدِ کوڈ تہٕ بییہ سُے پان"شعرٕ سۅمبرنہ منز درٕج کٲمل صٲبنہ شٲعری ہٕندِ لہجہ چہ خصوٗصۍ یٔژ الگ کٔڈِتھ دِژٕ۔ ٹینگ صٲبن اوس لیوکھمُت زِ کٲمل صٲبُن لہجہ چھُ واریہن لہجن ہُندمرکب ، بے بٲکی خۅد اعتمٲدی ۔ گونژھِ تٔلۍ اسنُک زہرٕ بورُت انداز، لفظن ہُند وریبہٕ معنہ، مزاح ، مکالمُک انداز، سرون غم ، شہر آشوب بیتر چھِ کٲمل صٲبُن لہجہ تعمیر کران۔ کٲشرِ ادبُک توٲریخس منز لیوکھ پروفیسر شفیع شوق تہٕ ناجی منورن: